รองโฆษกสำนักงานตำรวจแห่งชาติ เผย ดำเนินคดีความผิดที่เกี่ยวกับการเลือกตั้งไปแล้ว กว่า 50 คดี
รองโฆษกสำนักงานตำรวจแห่งชาติ เผย ดำเนินคดีความผิดที่เกี่ยวกับการเลือกตั้งไปแล้วกว่า 50 คดี พร้อมเฝ้าจับตาสถาณการณ์และกลุ่มที่ไม่ประสงค์ดีในพื้นที่ต่างๆ ต่อเนื่องพันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า ในช่วงการเลือกตั้งสมาชิกสภาผู้แทนราษฎร เมื่อวานนี้ 24 มีนาคม 2562 ศูนย์อำนวยการรักษาความปลอดภัยและความสงบเรียบร้อยการจัดการเลือกตั้ง สำนักงานตำรวจแห่งชาติ (ศลต.ตร.) และศูนย์ของหน่วยตามภูมิภาคต่างๆ ทั่วประเทศ รายงานว่า มีการดำเนินคดีความผิดที่เกี่ยวกับการเลือกตั้งไปแล้วกว่า 50 คดี อาทิ การฉีกบัตรเลือกตั้ง การจำหน่ายสุรา การซื้อเสียง และความผิดอื่นๆ ที่เกี่ยวข้อง ตามพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฏร 2561 ซึ่งตำรวจได้รายงานและส่งมอบคดีให้ กกต. พิจารณาแล้ว โดยหลังจากนี้เจ้าหน้าที่ตำรวจที่ดูแลด้านการข่าวและการสืบสวนสอบสวน จะยังคงเฝ้าจับตาสถาณการณ์และเฝ้าระวังกลุ่มที่ไม่ประสงค์ดี ซึ่งอาจก่อเหตุ เพื่อสร้างสถานการณ์ในพื้นที่ต่างๆ ทั่วประเทศต่อไปพลตำรวจเอก จักรทิพย์ ชัยจินดา ผู้บัญชาการตำรวจแห่งชาติ ขอบคุณตำรวจทุกนาย ที่ช่วยกันดูแลความเรียบร้อยในหน่วยเลือกตั้งและอำนวยความสะดวกการจราจรให้กับประชาชนที่มาใช้สิทธิอย่างเต็มที่ โดยภาพรวมของการปฎิบัติงานของเจ้าหน้าที่ทุกนาย เป็นไปด้วยความเรียบร้อย ไม่มีเหตุรุนแรง หรือกระทบต่อการจัดการเลือกตั้ง